રિલાયન્સ જિઓ ઇન્ફોકોમ લિમિટેડે કોરીયા ટ્રેડ ઇન્શ્યોરન્સ કોર્પોરેશન (કે-શ્યોર) દ્વારા કવર કરાયેલી 1 અબજ અમેરિકન ડોલરના મૂલ્યની ટર્મલોન ફેસીલિટી માટે 22 જુન 2018ના રોજ હસ્તાક્ષર કર્યા હતા. આ ફેસીલિટીનો ઉપયોગ માલ-સામાન અને સેવાઓની ખરીદી, ખાસ કરીને સેમસંગ ઇલેક્ટ્રોનિક્સ અને એસ ટેકનલોજીસ કોર્પ પાસેથી, માટે કરવામાં આવશે. આ ફેસીલિટીનો ડોર-ટુ-ડોર સમયગાળો 10.75 વર્ષનો રહેશે. આ ફેસીલિટી કે-શ્યોરનો ભારતમાં સૌથી મોટો સોદો હોવા ઉપરાંત વૈશ્વિક ટેલિકોમ ક્ષેત્રમાં કે-શ્યોર દ્વારા સહાય આપવામાં આવતો સૌથી મોટો સોદો છે. આ વ્યવહાર છેલ્લાં પાંચ વર્ષમાં રિલાયન્સ ગ્રૂપ દ્વારા કે-શ્યોર કવરેજ મેળવવામાં કરાયેલો ચોથો સોદો છે અને છેલ્લા ત્રણ વર્ષમાં આર.જે.આઇ.એલ. દ્વારા કે-શ્યોર કવરેજ મેળવવા કરાયેલો બીજો સોદો છે.